b'\n_START_ARTICLE_\nBalthus\n_START_SECTION_\nBiografia\n_START_PARAGRAPH_\nNasqu\xc3\xa9 el 29 de febrer del 1908 a Par\xc3\xads. D\'origen polon\xc3\xa8s, el seu nom real era Balthazar Klossowski de Rola. El seu pare fou l\'historiador de l\'art i pintor Erich Klossowski. Durant la Primera Guerra mundial es refugi\xc3\xa0 amb la seua fam\xc3\xadlia a Berl\xc3\xadn. Quan els seus pares se separaren, es trasllad\xc3\xa0 amb la seua mare a Su\xc3\xafssa, on el poeta Rainer Maria Rilke li f\xc3\xa9u de pare, i el 1921 li public\xc3\xa0 una col\xc2\xb7lecci\xc3\xb3 de les seues aquarel\xc2\xb7les en el llibre Mitsou: quarante images par Balthusz._NEWLINE_El 1924 torn\xc3\xa0 a Par\xc3\xads per pintar. Autodidacte, fou instru\xc3\xaft per Pierre Bonnard, amic de la fam\xc3\xadlia. Comen\xc3\xa7\xc3\xa0 amb un estil postimpressionista i es dedic\xc3\xa0 a l\'estudi dels grans mestres de la pintura com Nicolas Poussin, Tommaso Masaccio i Piero della Francesca, que copiava al Museu del Louvre. F\xc3\xa9u la seua primera exposici\xc3\xb3 el 1934, a la galeria Pierre de Par\xc3\xads. Als anys cinquanta, ja era un pintor de prestigi i plenament consolidat. Fou amic d\'Antonin Artaud, Andr\xc3\xa9 Derain, Alberto Giacometti i Joan Mir\xc3\xb3. Es cas\xc3\xa0 amb Antoinette von Wattenwyl el 1937, de qui se separ\xc3\xa0. Posteriorment es cas\xc3\xa0 amb Setsuko Ideta, que conegu\xc3\xa9 en un viatge al Jap\xc3\xb3 el 1962._NEWLINE_El 1953 abandon\xc3\xa0 Par\xc3\xads i es trasllad\xc3\xa0 al castell de Chassy de Morvan, que va comprar i restaurar, on comen\xc3\xa7\xc3\xa0 una etapa dedicada sobretot al paisatge i que evolucion\xc3\xa0 cap a una pintura m\xc3\xa9s madura i personal, d\'una absoluta senzillesa representativa._NEWLINE_Balthus tamb\xc3\xa9 f\xc3\xa9u decorats per a obres teatrals, com L\'Etat de Si\xc3\xa8ge d\'Albert Camus (1948), Le peintre et son mod\xc3\xa8le de Boris Kochno (1949) o Delitto all\'isola delle capre d\'Ugo Betti (1954)._NEWLINE_Andr\xc3\xa9 Malraux el nomen\xc3\xa0 director de l\'Acad\xc3\xa8mia de Fran\xc3\xa7a a Roma, a la vil\xc2\xb7la M\xc3\xa8dici de Roma (1961-1976). Durant aquest per\xc3\xadode, empr\xc3\xa0 una t\xc3\xa8cnica en la representaci\xc3\xb3 de les seues figures que recordava els frescos renaixentistes. Quan el 1977 abandon\xc3\xa0 la capital italiana, s\'instal\xc2\xb7l\xc3\xa0 a La Rossini\xc3\xa8re, al cant\xc3\xb3 su\xc3\xads de Vaud, on s\'estigu\xc3\xa9 fins a la seua mort.\n_START_SECTION_\nEstil pict\xc3\xb2ric\n_START_PARAGRAPH_\nEn la pintura de Balthus es nota la influ\xc3\xa8ncia de Gustave Courbet. \xc3\x89s una obra plena de silencis inquietants, realistes, amb la qual intenta de representar l\'experi\xc3\xa8ncia visual del desig i de la puresa. El seu treball \xc3\xa9s refinadament ambigu i amb un estil figuratiu allunyat de qualsevol etiqueta. El seu llenguatge pict\xc3\xb2ric \xc3\xa9s ple de formes contudents i contorns molt delimitats, i combina els procediments dels grans mestres de la pintura amb influ\xc3\xa8ncies del surrealisme. S\xc3\xb3n famosos els seus quadres de nus de noies adolescents, en qu\xc3\xa8 amb l\'enfocament intimista de la bellesa i la innoc\xc3\xa8ncia vol transmetre els riscos i els perills que s\'hi amaguen._NEWLINE_Moltes de les seues pintures mostren noies joves en un context er\xc3\xb2tic. Balthus va insistir que el seu treball no era er\xc3\xb2tic sin\xc3\xb3 que reconeixia els fets inquietants de la sexualitat de la mainada. El 2013, les pintures de Balthus sobre adolescents van ser descrites per Roberta Smith al The New York Times com a "seductores i inquietants".\n_START_SECTION_\nExposicions i premis\n_START_PARAGRAPH_\nEl 1983, se\'n f\xc3\xa9u una exposici\xc3\xb3 retrospectiva al centre Georges Pompidou de Par\xc3\xads, al Metropolitan Museum of Art de Nova York i al Museu Municipal d\'Art de Kyoto. Guany\xc3\xa0 el Praemium Imperiale el 1991. A m\xc3\xa9s, Balthus va ser un dels pocs artistes vius que van poder exposar al Museu del Louvre quan la seua pintura Els nens (1937) fou adquirida per la col\xc2\xb7lecci\xc3\xb3 privada de Pablo Picasso.'